<classify> RAIS John Magufuli amemwagiza Waziri wa Ujenzi na Uchukuzi, Isack Kamwelwe kusafi ri na wafanyabiashara wanne kati ya 10, kwenye uzinduzi wa safari mpya ya ndege za Kampuni ya Ndege Tanzania ATCL kutoka Dar es Salaam hadi Harare, Zimbabwe na Lusaka, Zambia.Kamwelwe alisema hayo jana katika mkutano wa wafanyabiashara, mawaziri, naibu mawaziri 11, wakurugenzi wa mashirika mbalimbali ya serikali na sekta binafsi kwa ajili ya kutatua changamoto zinazowakabili. Kamwelwe alitoa salamu hizo jana na kusema uzinduzi huo wa safari mpya za ndege, utakafanyika leo. Alisema ATCL itakuwa inafanya safari za mara tatu kwa wiki, yaani Jumanne, Ijumaa, Jumapili.Alisisitiza kuwa kutokana na kikao hicho, kilichoitishwa na Mkuu wa Mkoa wa Arusha, Mrisho Gambo, Rais Magufuli amefurahi hivyo ametoa ofa kwa watu wanne waende katika uzinduzi wa safari hiyo ya ndege.Safari za ndege ya ATCL katika njia mpya tunazozindua kesho kutokea Dar es Salaam, Zimbabwe hadi Zambia na kurudi Tanzania, hivyo Rais ametoa nafasi kwa wafanyabiashara wanne kutoka Arusha kutokana na ubunifu wa mkutano huo wa kutatua changamoto zao ili waweze kulipa kodi, alisema. Miongoni mwa waliochaguliwa ni Mkurugenzi Mkuu wa Chama cha Tanzania Horticulture Association TAHA, Jacline Mkindi. Gambo alisema wafanyabiashara wengine watatu wanasubiri majina yao kuchaguliwa na Kaimu Katibu Tawala, Hargeney Chitukuro kwa ajili ya safari hiyo.Awali, wadau wa sekta ya utalii, mazingira, madini, usafirishaji, viwanda na biashara wameiomba serikali kuangalia uwezekanao wa kupunguza urasimu katika utoaji wa vibali vya kazi kutoka uhamiaji na idara ya kazi. Aidha, waliomba Shirika la Viwango Tanzania TBS kuondoa urasimu katika upimaji wa bidhaa mbalimbali na ucheleweshwaji wa majibu na upunguzwaji wa kodi katika sekta VIT.Wakitoa maoni yao, Mwenyekiti wa Shirikisho la Wenye Viwanda Tanzania CTI, Subhash Patel alisema kuna urasimu mkubwa katika utoaji wa vibali vya wataalamu, hasa vya kazi, hali inayosababisha kazi mbalimbali kukwama katika sekta mbalimbali hususani viwanda. Alisema kuna ucheleweshwaji na urasimu mkubwa wa vibali vya kufanyia kazi kutoka uhamiaji na Idara ya kazi, husababisha manunguniko kwa wageni kutoka nje ya nchi na Watanzania wanaohitaji watu mbalimbali katika kuhakikisha biashara zao zinakuwa na kulipa kodi.Mwenyekiti wa Wafanyabiashara wadogo na Wanunuzi wa madini wa kati Arugeba, Jeremiah Kituyo aliomba wawe wanalipa kodi kwa fedha za Tanzania, badala ya hivi sasa ambapo wanalipa kwa dola za kimarekani. Alisema hali hiyo, inasababisha usumbufu kwa wanunuzi hao wadogo sambamba.Pia aliomba tozo ya leseni ya madini ipunguzwe iwe Sh 50,000 au 100,000 ili kuwezesha wachimbaji hao zaidi ya 500,000 nchi nzima kulipa kodi, badala ya hivi sasa wenye leseni 300 kulipa kodi. Mwenyekiti wa Chama cha Wafanyabiashara wa Madini Tanzania Tamida, Sam Mollel aliomba wizara ya madini kutoa hati vya vibali vya ukaguzi wa madini kwa haraka kupitia ofisi ya madini Kanda na Ofisi za Uhamiaji na kutatua kero ya umeme kwenye migodi.  <topic>: KITAIFA 